Na mestu gde je bila kuća poznatog kompozitora Josipa Runjanina, autora hrvatske himne “Lijepa naša domovino” i pesme “Rado Srbin ide u vojnike”, sada se nalazi deponija smeća, a noću je to mesto stecište narkomana i beskućnika. Nedavno je s ulaznih vrata skinuta tabla s nazivom ulice.

Dragan Velkovski pokazuje ostatke kuće čuvenog kompozitora

Plac se nalazi u Ulici Josifa Runjanina 2, u strogom centru Novog Sada, kod Srpskog narodnog pozorišta i Uspenske crkve. Kuća je godinama propadala, a grad i dve države nisu sprečila da kuća propadne.

Dragan Velkovski, čija je kuća preko puta, kaže da su pre sedam godina poslednji stanari napustili kuću. Ubrzo nakon toga u nju su se uselili beskućnici.

- Svakodnevno je sa kuće nestajao neki deo. Prvo su odnosili crep, kablove, pa sve što je moglo da se ukrade. Niko nije reagovao iako je reč o zaštićenoj kući - kaže Velkovski.

Potom je kuća dva puta gorela, a pre dve godine je pala. O njoj svedoči jedan uspravan zid i nekoliko greda.

- Kuća je u poslednjih sedam godina dva puta gorela, a posle toga obrušavanje se ubrzalo. Nekoliko puta sam pisao gradskim vlastima i obaveštavao ih u kakvom je stanju zaštićena građevina, ali ništa nije preduzeto da se kuća sačuva - kaže Velkovski.

Okolni stanari tvrde da se među ruševinama noću često dešavaju tuče, a sa tog mesta se širi nesnosan smrad.

Stariji Novosađani pamte da je zgrada u kojoj je kompozitor živeo bila ukrašena ukrasima na zidu. Imala je i ukrasnu kapiju i privlačila je pažnju prolaznicima.

U Gradskom zavodu za zaštitu spomenika kulture kažu da je kuća izgrađena sredinom druge polovine 19. veka. Stručnjaci naglašavaju da bilo kakva intervencija na kući mora imati saglasnost Zavodu za zašitu spomenika kulture.

- Objekat u Ulici Josifa Runjanina 2 je deo zaštićene istorijske celine Staro jezgro. Objekat se ne štiti pojedinačno i može biti obnovljen uz utvrđene mere zaštite - kaže Aleksandra Zeković, portparolka Zavoda.